Na temelju članka 17. stavak 1. i članka 289. Zakona o socijalnoj skrbi („Narodne novine“ broj 18/22, 46/22, 119/22, 156/23 i 61/25), članka 19. stavak 1. podstavak 5. Zakona o lokalnoj i područnoj (regionalnoj) samoupravi (“Narodne novine”, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članka 17. Statuta Općine Cerovlje („Službene novine Grada Pazina“, broj 11/09, 7/13, 19/14, 4/18, 14/20,  6/21 i 21/21 – pročišćeni tekst), nakon provedenog prethodnog savjetovanja sa zainteresiranom javnošću, Općinsko vijeće Općine Cerovlje na sjednici održanoj dana 2. srpnja 2025. godine donosi:

O D L U K U 

o socijalnoj skrbi
I. OPĆE ODREDBE

Članak 1.

Ovom Odlukom utvrđuju se prava iz socijalne skrbi koje osigurava Općina Cerovlje (u daljnjem tekstu: Općina), korisnici socijalne skrbi, usluge koje iznad standarda propisanih Zakonom o socijalnoj skrbi (u daljnjem tekstu: Zakon) pruža i osigurava Općina te uvjeti, način i postupak za njihovo ostvarivanje.

Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski rod.

Pojam roditelji iz ove Odluke na jednak način primjenjuje se i na skrbnike i udomitelje.

Članak 2.

Poslove u svezi ostvarivanja prava iz socijalne skrbi propisane ovom Odlukom obavljaju Jedinstveni upravni odjel Općine Cerovlje (u daljnjem tekstu: JUO), Odbor za socijalna pitanja i društvene djelatnosti Općine Cerovlje (u daljnjem tekstu: Odbor), Općinski načelnik i Općinsko vijeće Općine Cerovlje (u daljnjem tekstu: Općinsko vijeće). 

Članak 3.

Odbor čine predsjednik i četiri člana koje imenuje Općinsko vijeće na prijedlog Općinskog načelnika donošenjem posebnog Rješenja o imenovanju na vrijeme od 4 godine.

Iznimno, mandat članova Odbora za socijalna pitanja i društvene djelatnosti može trajati i kraće u slučaju prijevremenih izbora i drugih nepredvidivih situacija nakon čega se donosi novo Rješenje o izboru članova  Odbora za socijalna pitanja i društvene djelatnosti. 

Rad Odbora za socijalna pitanja i društvene djelatnosti održava se na sjednicama koje se održavaju po potrebi, a o radu se vodi zapisnik. 


Članak 4.

Svaki građanin Općine dužan je brinuti za zadovoljavanje svojih životnih potreba i potreba osoba koje je po zakonu ili po drugoj pravnoj osobi dužan uzdržavati.

Svaki građanin Općine je svojim radom, prihodom i imovinom dužan pridonositi sprječavanju, otklanjanju ili ublažavanju vlastite socijalne ugroženosti, kao i socijalne ugroženosti članova svoje obitelji, posebice djece i osoba starije životne dobi te drugih članova obitelji koji se ne mogu brinuti o sebi.

Socijalna skrb organizirana je djelatnost od javnog interesa čiji je cilj pružanje pomoći socijalno ugroženim osobama, kao i osobama u nepovoljnim osobnim ili obiteljskim okolnostima, a obuhvaća prevenciju, pomoć i podršku pojedincu, obitelji i skupinama, u svrhu unapređenja kvalitete života te poticanja promjena i osnaživanje korisnika, radi njihova aktivnog uključivanja u život zajednice.
II. DEFINICIJE POJMOVA

Članak 5.

Pojedini pojmovi u smislu ove Odluke i drugih akata Općine donesenih temeljem ove Odluke u postupku za ostvarivanje socijalnih prava, imaju sljedeće značenje:

1.
korisnik je osoba ili kućanstvo koji u sustavu socijalne skrbi ostvaruje naknadu, socijalnu uslugu ili drugi oblik pomoći propisan ovom Odlukom i Zakonom o socijalnoj skrbi

2.
samac je osoba koja živi sama

3.
kućanstvo je zajednica osoba koje zajedno žive i podmiruju troškove života

4.
beskućnik je osoba koja nema mjesto stanovanja niti sredstva kojima bi mogla podmiriti troškove stanovanja, a smještena je ili koristi uslugu organiziranog stanovanja u prihvatilištu ili prenoćištu ili boravi na javnim ili drugim mjestima koja nisu namijenjena za stanovanje

5.
prihod su novčana sredstva ostvarena po osnovi rada, mirovine, primitaka od imovine ili na neki drugi način, primjerice primitak od udjela u kapitalu, kamate od štednje i sl. ostvaren u tuzemstvu i inozemstvu, umanjen za iznos uplaćenog poreza i prireza

6.
imovina su sve pokretnine, nekretnine, imovinska prava, iznos gotovine u domaćoj i stranoj valuti, štednja odnosno novčana sredstva na osobnim računima ili štednim knjižicama, darovi, vrijednosni papiri, dionice, poslovni udjeli, stambena štednja, životno osiguranje i ostala imovina u tuzemstvu i u inozemstvu.
III. KORISNICI SOCIJALNE SKRBI
Članak 6.

Pojam korisnika socijalne skrbi (u daljnjem tekstu: Korisnik) određen je Zakonom o socijalnoj skrbi (u daljnjem tekstu: Zakonom).

Prava iz socijalne skrbi utvrđena ovom Odlukom mogu koristiti hrvatski državljani s prebivalištem na području Općine, stranci sa stalnim boravkom i dugotrajnim boravištem na području Općine te osobe bez državljanstva s privremenim i stalnim boravkom i dugotrajnim boravištem na području Općine.
Članak 7.

Prava korisnika utvrđena ovom Odlukom ne mogu se ostvarivati na teret Općine ako je zakonom ili drugim propisom donesenim na temelju zakona propisano da se ta prava ostvaruju prvenstveno na teret državnog proračuna ili na teret drugih pravnih ili fizičkih osoba.

Iznimno od odredbe prethodnog stavka ovoga članka, ako su pojedina prava, koja prema ovoj Odluci osigurava Općina, po svojoj visini i/ili po svome opsegu utvrđena u višem iznosu ili u većem opsegu od prava i pomoći koja osigurava Republika Hrvatska, odnosno Hrvatski zavod za socijalni rad (u daljnjem tekstu: Zavod) ili druga pravna ili fizička osoba, Općina će ta prava osigurati do visine razlike između prava koja oni osiguravaju i prava utvrđenih ovom Odlukom.

Članak 8.

Korisnik socijalne skrbi dužan je službenoj osobi Općine dati istinite osobne podatke, podatke o svom prihodu i imovini, kao i drugim okolnostima o kojima ovisi priznavanje nekog prava i pisanom izjavom omogućiti njihovu dostupnost u postupku za priznavanje prava na novčane naknade i socijalne usluge te tijekom korištenja prava.

Za točnost podataka navedenih u zahtjevu za ostvarivanje prava iz socijalne skrbi podnositelj zahtjeva odgovara materijalno i kazneno.

Članak 9.

Prava iz ove odluke može ostvarivati korisnik (samac ili obitelj) ako ispunjava: a) socijalni uvjet ili b) uvjet prihoda, odnosno c) ako za ostvarenje pojedinih prava iz ove Odluke ispunjava jedan od posebnih uvjeta propisanih ovom Odlukom.

Članak 10.

Socijalni uvjet ispunjava korisnik koji na osnovi Rješenja Hrvatskog zavoda za socijalni rad ostvaruje jedno od ovih prava:

a) pravo na pomoć za uzdržavanje,
b) pravo na doplatak za pomoć i njegu,
c) pravo na pomoć i njegu u kući ako su mu ta prava utvrđena ovisno o prihodima i u skladu s propisima.
Članak 11.

Uvjet prihoda ispunjava korisnik s mjesečnim prihodom:

- samac ……………………do 132,72 eura

- dvočlana obitelj…………..do 185,81 eura

- tročlana obitelj……………do 238,90 eura

- četveročlana obitelj………do 291,99 eura

Za svakog daljnjeg člana obitelji iznad četiri cenzus prihoda povećava se za 53,09 eura.

Pod prihodom u smislu stavka 1. i 2. ovog članka smatra se ukupan iznos prosječnih mjesečnih primitaka samca odnosno obitelji ostvarenih u tri mjeseca koji prethode mjesecu u kojem je podnesen Zahtjev za ostvarivanje prava, a čine ga sva sredstva i svi primici koje samac ili obitelj ostvare po osnovi rada, mirovine, prihoda od imovine ili na neki drugi način.

U prihod iz prethodnog stavka ovoga članka ne uračunavaju se: 1) pomoć za podmirenje troškova stanovanja ostvarena putem Hrvatskog zavoda za socijalni rad, 2) novčana naknada za tjelesno oštećenje, 3) doplatak za pomoć i njegu ostvarene putem Hrvatskog zavoda za socijalni rad, 4) ortopedski dodatak ni druge pomoći ostvarene za liječenje, 5) pomoći ostvarene na osnovi ove Odluke te 6) doplatci, naknade i potpore određeni Zakonom. 
Iznos prihoda iz stavka 3. ovog članka umanjuje se za iznos koji samac ili član obitelji, na temelju propisa o obiteljskim odnosima, plaća za uzdržavanje osobe koja nije član obitelji.

Članak 12.

Posebne uvjete u smislu članka 8. ove Odluke ispunjavaju: 
1. dijete, udovica i roditelji poginulog, umrlog, zatočenog ili nestalog hrvatskog branitelja iz

Domovinskog rata,

2. dijete hrvatskog ratnog vojnog invalida iz Domovinskog rata (sve skupine oštećenja

organizma),

3. dijete nezaposlenog razvojačenog hrvatskog branitelja iz Domovinskog rata koji ostvaruje

pravo na novčanu naknadu zbog nezaposlenosti sukladno Zakonu o pravima hrvatskih

branitelja iz Domovinskog rata i članova njihovih obitelji („Narodne novine“, broj 108/96)

4. hrvatski ratni vojni invalidi Domovinskog rata za sve skupine oštećenja organizma

sukladno Zakonu,

5. ratni i civilni invalidi rata iz Zakona o zaštiti vojnih i civilnih invalida rata,

6. dijete ratnog i civilnog invalida rata,

7. dijete poginulog, umrlog ili nestalog ratnog i civilnog invalida rata, pod okolnostima iz

Zakona o zaštiti vojnih i civilnih invalida rata,

8. uvjet udomiteljstva korisnik ispunjava temeljem rješenja nadležnog tijela za socijalnu skrb

o priznavanju prava na uslugu dugotrajnog smještaja djeteta u udomiteljsku obitelj,

9. dijete s prebivalištem na području Općine, kojem je osigurana skrb u udomiteljskoj

obitelji izvan Općine, pod uvjetom da udomiteljska obitelj ne ostvaruje prava u jedinici

lokalne samouprave u kojoj udomitelj ima prebivalište,

10. odrasla osoba i(li) dijete žrtva obiteljskog nasilja koji su bili primorani napustiti obitelj.

U ostvarivanju prava socijalne skrbi propisanih ovom Odlukom, izjednačena su djeca, usvojenici i pastorčad do navršene 15. godine života, odnosno ako su na školovanju do kraja propisanog trajanja redovnog školovanja, ali najkasnije do navršene 26. godine života.
IV. PRAVA IZ SOCIJALNE SKRBI, UVJETI I NAČIN OSTVARIVANJA PRAVA IZ SOCIJALNE SKRBI 

Članak 13.

Korisnici socijalne skrbi mogu na način definiran ovom Odlukom ostvariti sljedeća prava:

1. naknada za troškove stanovanja,

2. jednokratna novčana naknada,
3. jednokratna pomoć za umirovljenike povodom Uskrsa i/ili Božića,

4. jednokratna novčana pomoć za opremu novorođenog djeteta,
5. pomoć za podmirenje troškova dječjih vrtića,
6. pomoć za podmirenje troškova produženog boravka u osnovnoj školi,
7. pomoć za podmirenje troškova marende djece u Osnovnoj školi,

8. pomoć za podmirivanje troškova ljetovanja u Dječjem odmaralištu Špadići,
9. pomoć za nabavu školskog pribora i materijala,

10. pomoć za troškove prijevoza djeteta s poteškoćama u razvoju i osobe s invaliditetom,

11. pomoć za podmirenje pogrebnih troškova.
Pomoći iz stavka 1. točke 1. ovog članka utvrđene su sukladno Zakonu o socijalnoj skrbi.

Pomoć i visina pomoći iz stavka 1. točke 2.-11. ovog članka ostvarivati će se sukladno proračunskim mogućnostima Općine Cerovlje za tekuću godinu. 

O priznavanju prava iz stavka 1. ovoga članka odlučuje Jedinstveni upravni odjel sukladno odredbama ove Odluke i Zakona o socijalnoj skrbi.

Članak 14.

Korisnik može istodobno ostvariti više pojedinačnih prava iz članka 13. ove Odluke, ako njihovo istodobno ostvarivanje ne proturječi svrsi za koju je ostvarivanje namijenjeno, osim ako ovom Odlukom nije drugačije određeno.

Prava iz socijalne skrbi utvrđena ovom Odlukom ne mogu se prenositi na drugu osobu niti nasljeđivati.

IV.1.
PRAVO NA NAKNADU ZA TROŠKOVE STANOVANJA

Članak 15.

Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.

Troškovi stanovanja odnose se na najamninu, komunalne naknade, troškove grijanja, vodne usluge, komunalne naknade, odvoza smeća te troškove koji su nastali zbog radova na povećanju energetske učinkovitosti zgrade.

Pravo na naknadu za troškove stanovanja mogu ostvariti isključivo korisnici kojima je od strane Zavoda izdano Rješenje o pravu na zajamčenu minimalnu naknadu.

Pravo na naknadu za troškove stanovanja u dijelu koji se odnosi na troškove ogrjeva  korisnika uvjeta prihoda koji se grije na drva, priznaje se na isti način i u istom iznosu kao što Vlada Republike Hrvatske jednom godišnje propisuje Odlukom o kriterijima i mjerilima za financiranje troškova stanovanja te iznosu sredstava za pojedinu jedinicu lokalne samouprave za korisnike zajamčene minimalne naknade.

Članak 16.

Naknadu za troškove stanovanja priznaje se u visini od 40% iznosa zajamčene minimalne naknade samcu, odnosno kućanstvu.

Naknada za troškove stanovanja za korisnike koji su radno sposobni ne može iznositi više od 30% od iznosa zajamčene minimalne naknade utvrđene Zakonom.

Ako su troškovi stanovanja manji od 40 % iznosa zajamčene minimalne naknade, naknada za troškove stanovanja priznaje se u iznosu stvarnih troškova stanovanja.

Naknada za troškove stanovanja isplaćivat će se jednom godišnje, izravno na IBAN račun korisnika.

Općina može naknadu za troškove stanovanja djelomično ili u potpunosti podmiriti izravno u ime i za račun korisnika zajamčene minimalne naknade.

Pravo na naknadu za troškove stanovanja nema korisnik u smislu ove Odluke ako on ili član njegovog obiteljskog domaćinstva, pored stana kojeg koriste, ima u vlasništvu ili suvlasništvu kuću za odmor, drugu kuću, drugi stan ili druge nekretnine.
Pravo na pomoć za troškove stanovanja prestaje samcu ili članu obitelji ako je na bolničkom liječenju, izdržavanju kazne zatvora, u inozemstvu u neprekidnom trajanju duljem od 2 mjeseca, ako svakog mjeseca više od 15 dana boravi u inozemstvu, kao i korisniku koji je na stalnom ili tjednom smještaju u udomiteljskoj obitelji ili u domu socijalne skrbi, ili mu je u svezi sa školovanjem u cijelosti osigurano besplatno stanovanje i prehrana.

Članak 17.

Postupak za ostvarivanje prava na naknadu za troškove stanovanja pokreće se podnošenjem zahtjeva Upravnom odjelu.

Podnositelj je uz zahtjev dužan dostaviti sljedeće priloge:

- presliku osobne iskaznice ili potvrdu o prebivalištu, odnosno odobrenom boravku za strance ili osobe bez državljanstva

- rješenje Zavoda o ostvarenju prava na zajamčenu minimalnu naknadu

- potvrdu ili pisanu izjavu da se podnositelj ne bavi iznajmljivanjem nekretnina

- ispunjenu izjavu o zajedničkom kućanstvu

- presliku bankovne kartice ili potvrdu banke o IBAN računu.

IV.2. PRAVO NA JEDNOKRATNU NOVČANU  NAKNADU

Članak 18.

Jednokratna naknada može se odobriti samcu ili kućanstvu koji zbog trenutačnih okolnosti, a na koju ne mogu utjecati, nisu u mogućnosti podmiriti osnovne životne potrebe (npr. bolest ili smrt člana obitelji, nabavka određenih lijekova, elementarne nepogode, požar, poplava i sl.).

Korisnik, ukoliko želi ostvariti pravo iz ovoga članka mora Jedinstvenom upravnom odjelu uz Zahtjev, dostaviti detaljno obrazloženje o položaju trenutne materijalne ugroženosti.

Jednokratna pomoć odobrava se u novcu ili u naravi. Jednokratna naknada odobrava se kao isplata u novcu korisniku na račun, a iznimno, ako se na temelju utvrđenih okolnosti ocijeni ili se može osnovano pretpostaviti da korisnik naknadu neće koristiti namjenski, jednokratna novčana pomoć može biti zamijenjena ekvivalentnom i prikladnom isplatom za pomoć u naravi ili uslugama ili na drugi odgovarajući način.

Jednokratna pomoć može se odobriti do iznosa koji podmiruje potrebu jednom godišnje.
Prilikom odlučivanja o odobravanju jednokratne pomoći prethodno se utvrđuje da li je zbog istih okolnosti i u kojoj visini odobrena jednokratna pomoć od strane tijela nadležnog za socijalnu skrb, je li podnositelj zahtjeva zaposlen, odnosno prijavljen kod nadležne službe za zapošljavanje, ima li u vlasništvu nekretnine, članove obitelji koji su ga dužni uzdržavati i druge okolnosti od važnosti za ostvarivanje prava.

Jednokratna pomoć odobrava se na temelju Zaključka Općinskog načelnika.

Iznimno, Općinski načelnik može svojim Zaključkom odobriti i drugu vrstu jednokratne novčane pomoći, a pomoći iz prethodnih stavaka i po drugi put u istoj kalendarskoj godini najviše do iznosa kojim se u cijelosti podmiruje dotična potreba.

Ukoliko korisnik prava na jednokratnu novčanu naknadu ima dugovanja prema Općini s bilo koje osnove, a koji ostvari pravo na jednokratnu novčanu pomoć temeljem ovog članka, Općina će iznos navedenog prava umanjiti za iznos dugovanja radi podmirivanja istog.

IV.3. PRAVO NA JEDNOKRATNU POMOĆ ZA UMIROVLJENIKE I STARIJE OSOBE POVODOM USKRSA I/ILI BOŽIĆA

Članak 19.

Pravo na jednokratnu pomoć/poklon paket ostvaruju umirovljenici s područja Općine (korisnici tuzemne ili inozemne mirovine), uz uvjet: 

-
da imaju prebivalište na području Općine Cerovlje.
Pravo na jednokratnu pomoć/poklon paket ostvaruju osobe koje su u trenutku podnošenja zahtjeva za jednokratnu pomoć/poklon paket starije od 65 godina (dalje, skraćeno: starije osobe), uz uvjet 

-
da nisu korisnici mirovine (tuzemne ili inozemne) 

-
da im mjesečni prihod nije veći od 400,00 EUR 

-
da imaju prebivalište na području Općine Cerovlje.
Uvjete, visinu i način ostvarivanja pomoći iz stavka 1. uređuje se posebnim aktom Općinskog načelnika ovisno o planiranim proračunskim sredstvima. 

IV.4. JEDNOKRATNA NOVČANA POMOĆ ZA OPREMU NOVOROĐENOG DJETETA 

Članak 20.

Potporu za novorođeno dijete ostvaruje jedan od roditelja, skrbnik ili udomitelj zaključno do navršene godine dana života djeteta ukoliko ispunjava uvjete iz stavka 2. ovog članka, a ista je namijenjena za nabavku neophodne opreme za dojenčad i pokrivanje drugih troškova u vezi s rođenjem djeteta.

Pravo na jednokratnu novčanu pomoć odobrava se za novorođeno dijete. Odluku o visini naknade i načinu isplate određuje Općinski načelnik zaključkom koji se donosi do kraja tekuće godine za iduću godinu ovisno o sredstvima u proračunu.

Pravo iz stavka 1. ovog članka moguće je ostvariti ukoliko su ispunjeni sljedeći uvjeti:

a)
da se zahtjev podnese najkasnije u roku od godine dana od dana rođenja djeteta,

b)
da barem jedan od roditelja novorođenog djeteta, u trenutku rođenja djeteta, ima prijavljeno prebivalište ili odobren stalni boravak minimalno jednu godinu na području Općine, u slučaju da se radi o strancima ili osobama bez državljanstva

c)
da novorođeno dijete ima prijavljeno prebivalište na području Općine.

Članak 21.

Postupak za ostvarivanje potpore za novorođeno dijete pokreće se podnošenjem zahtjeva Upravnom odjelu. Podnositelj je uz zahtjev dužan dostaviti sljedeće priloge:

· izvod iz matice rođenih, odnosno rodni list djeteta

· presliku osobne iskaznice roditelja, ili potvrdu o prebivalištu, odnosno odobrenom boravku za strance ili osobe bez državljanstva

· izvatke iz matice rođenih, odnosno rodne listove djece (ukoliko se ne radi o prvom djetetu)

- ukoliko jedan od roditelja, skrbnika ili udomitelja nema prebivalište, odnosno odobren stalni boravak na području Općine Cerovlje, potvrda općine/grada u kojemu roditelj ima prebivalište, da nije zatražena isplata naknade za novorođeno dijete

· presliku kartice ili potvrdu banke o IBAN računu.

Naknada se uplaćuje izravno na IBAN račun podnositelja zahtjeva.

IV.5. POMOĆ ZA PODMIRENJE TROŠKOVA BORAVKA DJETETA U VRTIĆU

Članak 22.

Pravo na pomoć za podmirivanje troškova boravka djeteta u dječjem vrtiću može ostvariti roditelj (korisnik) koji ispunjava socijalni uvjet iz članka 10. ili uvjet prihoda iz članka 11. ove Odluke.

Sufinancira se boravak djece koja imaju prebivalište na području Općine Cerovlje u Dječjem vrtiću „Olga Ban“ Pazin kako u matičnom, tako i u područnim vrtićima u njegovu sastavu sukladno Sporazumu o financiranju djelatnosti Dječjeg vrtića „Olga Ban“ Pazin sklopljenog između Dječjeg vrtića „Olga Ban“ Pazin i Grada Pazina te Općina Cerovlje, Gračišće, Karojba, Lupoglav, Motovun, Sv. Petar u Šumi i Tinjan.

Sufinancira se dio ekonomske cijene jasličke skupine i vrtićke skupine koji ne podmiruju sami roditelji, utvrđen Sporazumom između Dječjeg vrtića „Olga Ban“ Pazin, Grada Pazina i Općina.

Za dijete iz obitelji s troje ili više djece (djeca koja nisu u radnom odnosu, redovito se školuju i mlađa su od 26 godina) Općina Cerovlje sufinancira boravak djeteta u Dječjem vrtiću „Olga Ban“ Pazin u iznosu od 75% utvrđene ekonomske cijene vrtića.

Članak 23.

Postupak za ostvarivanje prava na podmirenje troškova boravka djeteta u vrtiću  pokreće se podnošenjem zahtjeva Upravnom odjelu, a mogu ga podnijeti roditelj, skrbnik ili udomitelj djeteta koji ima prebivalište na području Općine Cerovlje. 

Podnositelj je dužan uz zahtjev dostaviti sljedeće priloge:
·  presliku osobnih  iskaznica ili potvrde o prebivalištu djeteta
· presliku osobne iskaznice ili potvrdu o prebivalištu roditelja, skrbnika ili udomitelja, odnosno potvrdu o odobrenom boravku za strance ili osobe bez državljanstva

· potvrdu o upisu djece u vrtić

· potvrdu o upisu djece (braće ili sestara djeteta za kojeg se traži pomoć) u školu ili fakultet.
IV.6. POMOĆ ZA PODMIRENJE TROŠKOVA PRODUŽENOG BORAVKA U OSNOVNOJ ŠKOLI

Članak 24.

Visina subvencije ovisi o socijalnoj kategoriji kojoj pripada dijete:

a) 80% cijene boravka za djecu invalida domovinskog rata i djecu civilnih invalida domovinskog rata, ako nisu u radnom odnosu;

b) 80% cijene boravka za djecu čiji je roditelj korisnik zajamčene minimalne naknade.

Članak 25.

Postupak za ostvarivanje prava na podmirenje troškova produženog boravka u osnovnoj školi pokreće se podnošenjem zahtjeva Upravnom odjelu, a mogu ga podnijeti roditelj, skrbnik ili udomitelj djeteta.

Podnositelj je dužan uz zahtjev dostaviti sljedeće priloge:
·  presliku osobne iskaznice ili potvrdu o prebivalištu učenika,
· presliku osobne iskaznice ili potvrdu o prebivalištu roditelja, skrbnika ili udomitelja, odnosno potvrdu o odobrenom boravku za strance ili osobe bez državljanstva,
· potvrdu o upisu učenika u školu.
Članak 26.

Neovisno o ispunjavanju uvjeta iz članka 24. produženi boravak u Osnovnoj školi Vladimira Nazora Pazin, Područnim školama matične škole Vladimira Nazora Pazin te ostalim školama u čije upisno područje djeca s područja Općine Cerovlje pripadaju prema mreži škola sufinancira se sukladno sporazumima i odlukama koje se donose za svaku školsku godinu pojedinačno za svaku školu. 
Troškovi produženog boravka u osnovnoj školi plaćaju se direktno na račun Škole, temeljem dostavljenog računa. Škola je dužna voditi mjesečne evidencije o danima produženog boravka po učeniku te ih dostaviti u prilogu računa.

Članak 27.

Podmirenje troškova prehrane i produženog boravka u osnovnoj školi traje do ukidanja predmetnog rješenja. 

IV.7. POMOĆ ZA PODMIRENJE TROŠKOVA MARENDE DJECE U OSNOVNOJ ŠKOLI
Članak 28.

Pravo na pomoć za podmirivanje troškova djetetove marende u osnovnoj školi mogu ostvariti

roditelj, staratelj ili udomitelj djeteta, koji ispunjava jedan od slijedećih uvjeta:

a) socijalni uvjet,

b) uvjet prihoda,

d) ostale uvjete.

Za prvo dijete iz obitelji korisnika iz prethodnog stavka ovog članka koje marenda u školskoj kuhinji, korisnik ima pravo na naknadu troškova marende u školi u visini od 100% od dnevne odnosno mjesečne cijene marende, za drugo dijete u visini od 70% i svako naredno dijete u visini od 50% od dnevne odnosno mjesečne cijene marende.

Bez obzira na ispunjavanje uvjeta iz stavka 1. ovog članka, roditelj ostvaruje pravo na pomoć za podmirivanje dijela troškova djetetove marende u osnovnoj školi u visini od 75% troškova prehrane djeteta u Osnovnoj školi i to za treće i svako sljedeće dijete iz obitelji, uz uvjet da je dvoje ostale djece predškolske dobi ili se redovno školuju (najdulje do 26-te godine života).

Pravo na pomoć iz stavka 3. ovog članka imaju roditelji, odnosno samohrane majke ili očevi s prebivalištem na području Općine Cerovlje.

IV.8. POMOĆ ZA PODMIRIVANJE TROŠKOVA LJETOVANJA U DJEČJEM ODMARALIŠTU ŠPADIĆI
Članak 29.

Pravo na pomoć za podmirivanje troškova ljetovanja u Dječjem odmaralištu Špadići (koje je u sastavu OŠ Pazin) mogu ostvariti roditelj, staratelj ili udomitelj djeteta za dijete koje je polaznik osnovne škole, ako ispunjavaju jedan od slijedećih uvjeta:

a) socijalni uvjet,

b) uvjete prihoda,

c) posebne uvjete,

d) ostale uvjete.

Za prvo dijete iz obitelji korisnika iz prethodnog stavka ovog članka koje ljetuje u Dječjem odmaralištu, korisnik ima pravo na naknadu troškova ljetovanja u visini od 50% od utvrđene cijene ljetovanja, za drugo dijete 65%, a za svako iduće dijete iz iste obitelji u visini 80% od utvrđene cijene ljetovanja, ako ta djeca ljetuju u Dječjem odmaralištu tijekom iste sezone.

Za slučajeve koji nisu navedeni u prethodnim člancima Općinski načelnik donosi Zaključak o visini i načinu sufinanciranja troškova ljetovanja u Dječjem odmaralištu Špadići nakon utvrđivanja pojedinačne cijene ljetovanja za svaku školsku godinu zasebno. 

IV.9. POMOĆ ZA NABAVU ŠKOLSKOG PRIBORA  I MATERIJALA

Članak 30.

Novčanu pomoć za nabavu školskog pribora i materijala za učenike osnovnih škola koji imaju prebivalište na području Općine Cerovlje može se isplatiti ako su za tu svrhu osigurana sredstva u Proračunu Općine. 

Uvjete, visinu i način ostvarivanja pomoći iz stavka 1. uređuje se posebnim aktom Općinskog načelnika ovisno o planiranim proračunskim sredstvima. 

Članak 31.

Postupak za ostvarivanje prava na novčanu pomoć za nabavku školskog pribora i materijala pokreće se podnošenjem zahtjeva Upravnom odjelu, a mogu ga podnijeti roditelj, skrbnik ili udomitelj djeteta.

Podnositelj je dužan uz zahtjev dostaviti sljedeće priloge:
·  presliku osobne iskaznice ili potvrdu o prebivalištu učenika,
· presliku osobne iskaznice ili potvrdu o prebivalištu roditelja, skrbnika ili udomitelja, odnosno potvrdu o odobrenom boravku za strance ili osobe bez državljanstva,
· potvrdu o upisu učenika u školu.
IV.10. POMOĆ ZA TROŠKOVE PRIJEVOZA DJETETA S POTEŠKOĆAMA U RAZVOJU I OSOBE S INVALIDITETOM

Članak 32.

Pravo na naknadu za troškove prijevoza djeteta s teškoćama u razvoju i osobe s invaliditetom na tretman u ustanove kategorizirane za njegove potrebe, ima korisnik neovisno o ispunjavanju uvjeta iz članka 11. Odluke o socijalnoj skrbi kad način podmirivanja takvih troškova nije uređen drugim propisima i kad je potreba za takvom rehabilitacijom utvrđena rješenjem tijela nadležnog za socijalnu skrb, potvrdom ili drugom ispravom nadležnog tijela o utvrđivanju primjerenog oblika rehabilitacije.

Visina prava iz stavka 1. ovog članka utvrđuje se na temelju potvrde o provođenju rehabilitacije u kategoriziranoj ustanovi i izdataka prema cijeni pojedinačne autobusne karte od mjesta prebivališta korisnika do mjesta gdje se ustanova teritorijalno nalazi, sve dok za takva plaćanja postoje opravdani razlozi.

Ako korisnik odnosno pratitelj korisnika koji nije samostalan koristi osobno vozilo, naknada prijevoza u odlasku i povratku priznaje se u visini cijene pojedinačne vozne karte javnog prijevoza.

Ako na području mjesta prebivališta do mjesta gdje se ustanova za rehabilitaciju nalazi prometuje više prijevoznika, korisnik ima pravo na podmirenje troškova najpovoljnijeg prijevoznika.

Korisnik ostvaruje pravo temeljem predanog zahtjeva, prilaganja rješenja tijela nadležnog za socijalnu skrb, potvrde ili druge isprave nadležnog tijela o utvrđivanju primjerenog oblika rehabilitacije kao i potvrde ustanove o terminima dolaska u ustanovu kao i potvrde o visini cijene pojedinačne vozne karte javnog prijevoza za mjesec u kojem je usluga pružena.

O odobrenju pomoći odlučuje Općinski načelnik Zaključkom ovisno o proračunskim mogućnostima Općine za tekuću godinu.

IV.11. POMOĆ ZA PODMIRENJE POGREBNIH TROŠKOVA

Članak 33.

Jednokratna naknada za pogrebne troškove priznaje se, sukladno članku 6. ove Odluke, za pogreb osobe koja je u času smrti korisnik prava na zajamčenu minimalnu naknadu, odnosno koja ispunjava socijalni uvjet i uvjet prihoda. Pomoć se određuje do iznosa osnovnih troškova pogreba, a u iznos troškova uračunavaju se i troškovi prijevoza pokojnika.

O odobrenju pomoći odlučuje Općinski načelnik Zaključkom ovisno o proračunskim mogućnostima Općine za tekuću godinu.

V.
POSTUPAK OSTVARIVANJA PRAVA

Članak 34.

Postupak za ostvarivanje prava utvrđenih ovom Odukom pokreće se na zahtjev korisnika, supružnika ili partnera, punoljetnog djeteta, skrbnika ili udomitelja.

Zahtjev se podnosi Jedinstvenom upravnom odjelu Općine.

Podnositelj zahtjeva dužan je uz zahtjev dostaviti odgovarajuće isprave kao dokaze opravdanosti i osnovanosti zahtjeva, a koji su jasno navedeni u obrascu zahtjeva.

Za točnost podataka navedenih u zahtjevu podnositelj zahtjeva odgovara materijalno i kazneno.

Jedinstveni upravni odjel može odlučiti da se posebno ispitaju relevantne činjenice i okolnosti o kojima ovisi ostvarivanje pojedinog prava odnosno činjenice i okolnosti na temelju kojih je pravo već ostvareno.

O zahtjevu za ostvarivanje prava odnosno pomoći propisanih ovom Odlukom u prvom stupnju odlučuje rješenjem Jedinstveni upravni odjel, ako ovom Odlukom nije drugačije utvrđeno.

Rješenje iz prethodnog stavka donosi se u roku od najviše trideset (30) dana od dana podnošenja zahtjeva od strane korisnika i drugih osoba i tijela iz ove Odluke ili utvrđenja svih činjenica koje mogu utjecati na donošenje Rješenja.

Tijekom ostvarivanja prava korisnik je dužan, u pravilu jedanput godišnje, Upravnom odjelu predočiti odgovarajuće dokaze o kojima ovisi daljnje ostvarivanje prava.

Ako se promijene okolnosti i uvjeti o kojima prema ovoj Odluci ovisi daljnje ostvarivanje pojedinog prava, Upravni odjel će donijeti novo rješenje ili ukinuti pravo iz ove Odluke.

Tijelo koje je izdalo Rješenje o priznavanju prava iz ove Odluke ima pravo nadzirati da li se sredstva odobrena za ostvarivanje prava sukladno odredbama ove Odluke koriste u svrhu za koja su namijenjena.

Članak 35.

Korisnik prava iz ove Odluke dužan je Upravnom odjelu prijaviti svaku promjenu činjenica, uvjeta i okolnosti koje mogu utjecati na daljnje ostvarivanje stečenog prava u roku od petnaest (15) dana od nastanka te promjene.

Smatrat će se da je podnositelj odustao od zahtjeva za ostvarivanje prava ako dopunjeni zahtjev odnosno traženi prilozi ne budu dostavljeni Odjelu u roku od 15 dana od dostave pisanog zahtjeva Upravnog odjela.

Korisnik koji je na temelju rješenja Upravnog odjela ostvario pravo u sustavu socijalne skrbi Općine dužan je nadoknaditi štetu time što je:

· na temelju neistinitih ili netočnih podataka za koje je znao ili morao znati da su neistiniti, odnosno netočni ili na drugi način osnovano ostvario pravo iz sustava socijalne skrbi na koje nije imao pravo ili ga je ostvario u većem opsegu nego što mu pripada

· pravo iz sustava socijalne skrbi ostvario zbog toga što nije prijavio promjenu koja utječe na prestanak ili opseg prava, a znao je ili je morao znati za tu promjenu.

Promjena prebivališta izvan Općine ima za posljedicu gubitak prava definiranih ovom Odlukom i to od dana promjene prebivališta.

U slučaju smrti korisnika prava, pravo prestaje s danom smrti. U tom slučaju donosi se rješenje o ukidanju rješenja kojim je pravo priznato i utvrđuje se prestanak prava.

Članak 36.

Općina će sa Zavodom i drugim pružateljima socijalnih usluga razmjenjivati podatke o naknadama i socijalnim uslugama u skladu s propisom kojim se uređuje zaštita osobnih podataka
Članak 37.

Protiv prvostupanjskog rješenja Upravnog odjela dopuštena je žalba.

O žalbi protiv prvostupanjskog rješenja Upravnog odjela odlučuje nadležni upravni odjel Istarske županije.

Žalba izjavljena protiv rješenja iz ovoga članka ne odgađa izvršenje rješenja.

VI.
PRIJELAZNE I ZAVRŠNE ODREDBE

Članak 38.

Danom stupanja na snagu ove Odluke prestaje važiti Odluka o socijalnoj skrbi («Službene novine Grada Pazina, broj 3/00, 16/09,19/12 i 24/13).

Ova Odluka stupa na snagu osmog dana od dana objave u „Službenim novinama Grada Pazina i Općina Cerovlje, Gračišće, Karojba, Lupoglav i Sv. Petar u Šumi“.

